המזרח החדש

המזרח החדש הוא כתב עת ישראלי לחקר האסלאם והמזרח התיכון. במשך שנים רבות היה כתב העת היחיד בישראל שפרסם בעברית עבודות בקשת רחבה של תחומי מחקר: היסטוריה, תרבות, כלכלה של המרחב הערבי והמוסלמי למן ראשית האסלאם ועד ימינו.

כתב העת יוצא לאור החל משנת 1949 מטעם החברה המזרחית הישראלית ובגלגולה הנוכחי האגודה הישראלית ללימודי המזרח התיכון והאסלאם – אילמ"א, במטרה לקדם את המחקר בנושא. לאורך השנים כתב העת יצא לאור על ידי הוצאת מאגנס של האוניברסיטה העברית ובהמשך על ידי ההוצאה לאור של האוניברסיטה הפתוחה. נכון ל-2023 יוצא לאור בהוצאת "פרדס" בחיפה.

בשנותיו הראשונות הכיל כל גיליון המזרח החדש מאמרים בנושאים מגוונים. החל מגיליון 31 (1986) ועד לגיליון 47 (2007) הוקדש כל גיליון לנושא ספציפי. המאמרים כוללים עבודות מחקר מקוריות שטרם התפרסמו בעבר, והם עוברים שיפוט מדעי יסודי וקפדני. בכתב העת מופיעים מאמרים במסגרת הדיסצפלינה ההיסטורית הקשורים ללימודי האסלאם והמזרח התיכון, ללא העדפה לתקופה מסוימת או לאזור גֵאוגרפי ספציפי. כן מופיעים בכתב העת מאמרים העושים שימוש בדיסציפלינות בין-תחומיות שיש בהן כדי לאתגר ולהעשיר את הדיון האקדמי. בעבר היה "המזרח החדש" רבעון, ונכון ל-2023 הוא יוצא פעם בשנה. 

לצד המאמרים האקדמיים, כולל כתב העת את המדור "לזכרם", המכיל רשימות הספד על חברי וחברות אילמ"א שהלכו לעולמם בשנה הקודמת להופעת הגיליון; המדור "אבני דרך בחקר הערבית והאסלאם", הכולל ראיונות עם חוקרים בכירים שהרימו תרומה משמעותית לחקר הערבית והאסלאם; מדור תרבות המציג את חיי הספרות, השירה והאומנויות הערביות בארץ; ומדור ביקורות ספרים המציג בעיקר את המחקרים של חברי אילמ"א. בשנים האחרונות מתפרסם גם תרגום מאמר מדעי חשוב, שיש בו עניין מיוחד.

הגיליון הראשון 
בגיליון הראשון של המזרח החדש כתב נשיאה הראשון של אילמ"א, פרופ' שלמה דב גויטיין:

"רבעון זה מיועד לתת אינפורמציה שוטפת ומהימנה על המתרחש והמתרקם בארצות המזרח, ובייחוד בארצות המזרח התיכון. אינפורמציה זו תבוא הן בצורת ליקוטים ותמציות מקורות, הן בצורת מאמרים, שיסכמו או יסבירו תופעות חשובות בכל שטחי החיים של המזרח המודרני. במדור המאמרים תמצא את מקומה גם מורשת העבר ותרבות המזרח. אופיו האינפורמציוני של הרבעון יתבטא גם במפתח של שמות ועניינים, שיצורף בסוף כל כרך של ד' חוברות וישמש, כפי שאנו מקוים, מכשיר נאמן למעיין העברי, כדי למצוא ולאמת את כל העובדות החשובות, שידיעתן דרושה לו בעבודתו היומיומית, לכשתורחב היריעה, יבואו גם דברי ספרות מתורגמים, שיראו את העולם המזרחי, כפי שהוא רואה את עצמו באספקלריה של מיטב סופריו".

ועדת המערכת 
ועדת המערכת של כתב העת כוללת חוקרים בכירים מכל האוניברסיטאות והמכללות בארץ.

נכון לשנת 2023 מורכבת ועדת המערכת של כתב העת מהחברים הבאים (הרכב הוועד המנהל של אילמ"א): יצחק רייטר (נשיא אילמ"א), יונתן בראק (אוניברסיטת בן-גוריון בנגב), דניאל לב (האוניברסיטה העברית בירושלים), אריק סדן (המרכז האקדמי שלם), מירה צורף (אוניברסיטת תל אביב), דורית גוטספלד (אוניברסיטת בר-אילן), אורי גולדברג (אוניברסיטת רייכמן), יצחק ויסמן (אוניברסיטת חיפה), נוגה אפרתי (האוניברסיטה הפתוחה) רונן יצחק (המכללה האקדמית גליל מערבי), סובחי ריאן (אקדמיית אל-קאסמי), מוסטפא בדראן (המכללה האקדמית בית ברל), סלים אבו ג'אבר (מכללת אחוה), כאות'ר ג'אבר-קסום (מכללת סכנין), אביטל הולדנגרבר (מכללת אורנים) ועידו זלקוביץ' (המכללה האקדמית עמק יזרעאל).

עורכי המזרח החדש

1. יעקב שמעוני (1952-1949)

2. אוריאל הד (1953)

3. גבריאל בר (1967-1953)

4. אשר גורן (1954)

5. יהודה הרשלג (1961-1959)

6. יהושע פורת (1977-1968)

7. אהרן ליש (1992-1976)

8. יעקב לנדאו (1998-1993)

9. חיים גרבר (2007-1999)

10. אלי פודה (2008-1999)

11. בת-ציון עראקי קלורמן (2011-2009)

12. מאיר חטינה (2011-2009)

13. עמליה לבנוני (2012)

14. מוסטפא כבהא (2015-2012)

15. רונן יצחק (2015-2012)

16. דפנה אפרת (2016)

17. יובל בן-בסט (2018-2016)

18. יואב אלון (2020-2017)

19. עידו שחר (2022-2019)

20. ליבנת הולצמן (2022-2021)

21. עמי איילון (2022-)

22. גד גילבר (2022-)

ראו גם
 ג'מאעה

קישורים חיצוניים
 אתר המזרח החדש באוניברסיטה הפתוחה
 גליונות עבר של המזרח החדש, אתר אילמ"א

האוניברסיטה העברית בירושלים: כתבי עת